КIыщ Мухьэдин ягъэлъапIэ
Урысейм ХудожествэхэмкIэ и академием иджыблагъэ утыку къыщрахьащ КIыщ Мухьэдин илъэс 75-рэ зэрырикъуам и щIыхькIэ абы и творчествэм теухуауэ ягъэхьэзыра «Лъагъуныгъэм и гъуазджэ» монографиер. Ар зи Iэдакъэм къыщIэкIа, философие щIэныгъэхэм я кандидат, ХудожествэхэмкIэ академием и щIэныгъэ-къэхутакIуэ институтым и лэжьакIуэ пажэхэм ящыщ Ступин Сергей тепсэлъыхьыжащ ди лъахэгъу цIэрыIуэм теухуа тхылъыр зэригъэхьэзыра щIыкIэм.
Тхылъыр дахэу гъэщIэрэщIауэ урысыбзэрэ инджылызыбзэкIэ къыдэкIащ. Зэхыхьэм къыщыпсэлъащ щIэныгъэлIхэр, художникхэр. Абыхэм къызэралъытамкIэ, КIыщ Мухьэдин и творчествэм теухуа тхылъыр иужьрей зэманым дунейм къытехьа апхуэдэ къыдэкIыгъуэ нэхъыфI дыдэхэм ящыщщ. ЗэIущIэм и кIэухым къызэхуэсахэм фIыщIэ псалъэхэмкIэ зыхуагъэзащ КIыщ Мухьэдинрэ абы и щхьэгъусэ Мосс Жаклин Дианэрэ.
